Igongoona rĩa gũthahũra mũhiki nĩguo aciare
- Details
- Published Date
- Written by Editor
- Category: Unduire Witu
Mũndũ mũgo etagia ng’ondu ya mwĩrĩ ũmwe
Mũhiki angĩaikarire mũno atoheete nda thutha wa kũhika, gwatuĩkaga nĩ kũrũgamĩra arũgamĩire mũrũme na kwa ũguo no nginya gĩtũmi kĩa ũndũ ũcio kĩngĩamenyekire.
Kaingĩ mũndũ mũgo nĩwe wakũũranaga itũmi cia maũndũ maya na kwa ũguo nĩ ethagwo nĩguo akĩheane na eranĩre kĩhonia.
Na thutha wa kũragũra, nĩ acokaga agaathana mũndũ-mũka ũyũ atwarũo mũtĩ-inĩ. Haha ithe aarutaga ngoima nĩguo ĩtwarĩrũo mũthoniwe, na mũndũ mũgo agetwo nĩguo atware mũhiki ũyũ mũtĩ-inĩ.
Mũhiki ũyũ athiũrũragĩrio ho maita merĩ. Ngoima ĩo nĩ yathĩnjagwo na Ĩkarutanio mara. Mara mayo nĩ matambũrũkagio na mũhiki ũcio akohanio na mĩthakwa.
Hĩndĩ ĩo mũndũ mũgo nĩ amwĩraga atĩ nĩ amũrigicĩria na angĩkorũo ateire mũbaara gĩthaka-inĩ, kana akorwo arutire thĩna gwa ithe kana o kũu ahikĩte mũndũ mũgo agakĩmwĩra atĩ nĩ amũtuithania na mĩthakwa ĩo. Na Akeerwo aciare nĩguo ndakanarathĩrũo nĩ mũndũ mũgo ũngĩ.
Mara mau macookaga makarengwo na rũkaracũ rwa mũthaakwa na mũhiki agacooka gũitĩrĩrio maĩ ma thũngĩ njohera mwena wa nathutha namo ma nyongo agaitĩrĩrio mwena wa nambere wa njohero.
Magongoona mau mathira mũhiki ũyũ nĩ ainũkaga na akeerwo ndakaarie na mũndũ ona ũrĩkũ njĩra-inĩ nginya arĩkinya mũciĩ.
Athuuri maatigagũo na thutha makĩhĩhia nyama iria no ene mũhiki na mũthuuriwe makainũkania hamwe nĩ amu matingĩarĩire nyama icio. Athuri nao manina nyama icio no kũinũka o nao mainũkaga.
No mũhiki angĩacokire aikare ihinda o rĩngĩ iraya atohete nda, mũrũme nĩ acokaga kwa mũndũ mũgo na mũndũ mũgo agakiuga hihi mũhiki ũyũ aarĩ ũndũ na mamawe na kwa ũguo mamawe nĩ etagwo akoorio kana no akorwo nĩ aroganire.
Angĩetĩkĩrire atĩ nĩ aroganire na aheane gĩtũmi kĩa atĩ ekire ũguo nĩ ũndũ wa mwarĩ wa nyina kwaga kũracĩrio wega, no kũheo aheagwo indo iria agwĩtia hau na aneo mbũri cia matũ angĩkorũo ndaheirũo.
Mũthenya wa mambura, mamawe ambaga kũruta ngoima na ĩkamba kuoywo na igũrũ na ĩkaigĩrĩrũo ciande-inĩ cia mũhiki ũyũ na ĩgaitwo ĩrĩ kĩande igũrũ gĩake nĩguo ĩmũthugumĩre mũgongo ĩrĩ igũrũ.
Yarĩkia kũmũthugumĩra nĩ yarutagũo na agathiũrũrũo nayo.
Hĩndĩ ya gũthiũrũrũo kũu mamawe nĩ augaga: “Kũngĩkorũo nĩ kũroga kũrĩa ngũrogaga kũgiragia ũciare, riũ ciara nĩ ndaheo indo ciakwa.”
Ndũrũme ĩgathĩnjwo na yarutanio nda mamawe akoya tatha akaumagara naguo nginya thome harĩa athikire mũthirimo wa kũgũrũ kwa ndũrũme ĩmwe ya iria cia ngoima.
Mũthirimo ũcio rĩrĩa ũkũrogana ũrũmagĩrũo tĩĩri ũrũmĩtũo makinya-inĩ ma mũirĩtu ũcio ũgekĩrwo ndamĩ-inĩ ya nguo yake hamwe na matũndũ na mathangũ ma mĩriĩra, mĩgerũa ĩo yothe yakindĩrũo thĩinĩ, mũthirimo ũcio ũgathikwo thĩ, na kũu nĩkuo kũroga mũirĩtu ndakanaciare.
Na akĩrogorana athikũragia hau aathikĩte mũthirimo na akauruta tĩri wothe, o na ndami na agacooka agaita taatha hau aũthikĩte na kũu nĩkuo kuohora na taatha kĩoho kĩu ohanĩte gĩa kwaga gũciara.
Agĩkĩohora, nĩ augaga “Ũngĩkorũo wagĩĩte gũciara nĩ kĩoho kĩu ndakuohire ngĩkũroga nakĩo rĩu gĩciare ũtuĩke nyina wa ihĩĩ nyingĩ na airĩtu.” Aarĩkia akainũka mũciĩ akanyita maguta ma ndũrũme ĩo akamũitĩrĩria mũtwe makamũnyũrũrũkĩra mwĩrĩ wothe akiugaga : “Rĩu gĩciare. Ĩtĩkĩrũo nĩ mĩruru ya ciana.”
Aarĩkia ũguo akanyua njohi akainũka. Kuuma hĩndĩ ĩo akorwo mũhiki ũcio ndarĩ kĩũrĩre agathahũka na akambĩrĩria gũciara.
kik_Latn eng_Latn eng_Latn eng_Latn fra_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn